钦定古今图书集成/明伦汇编/氏族典/第241卷 > 张武
## 钦定古今图书集成/明伦汇编/氏族典/第241卷 > 张武

按《十国春秋》，前蜀张武，石照人。父雍，本合州金坝渡
子，武其第三子也。少时身长七尺，面紫黑色，不务家
人产业，里中豪多畏惮之。一日，有楚僧溯流至金坝
渡头，顾同舟生曰：“此间山水绝佳，结穴在南山之腹，
法当出贵子握兵万人，受禄八旬。”武时假寐窃听，是
夜潜葬父于其处。先是天色晦霾，忽觉数丈内冉冉
有光，遂平其土而去，人莫之识也。及长，勇敢善战，事
高祖为破浪都头，大败荆南兵于夔州，累官镇江军
节度使。乾德中，迁峡路应援招讨使。荆南武信王常
欲取三峡，畏武威名，不敢逼。及唐兵入寇，乃乘势将
水军进峡攻施州。武作铁緪断江中流，立栅于两端，
谓之“锁峡”，不可上，武信王遣勇士斫之。会大风暴起，
荆南舟絓于锁，难为进退。武矢石交下，荆南兵败衄
奔还，死者无算。既而闻北路陷败，遂以夔、忠、万三州
诣魏王继岌降。武复仕后蜀，加秩侍中，统飞棹诸营，
为“峡路行营招收讨伐使。”进取渝州，降唐刺史张环，
分兵趣黔、涪。未几，卒于渝州，年八十馀岁。